**የጫኝና አውራጅ ማህበራት አገልግሎት አሰጣጥ ለመከታተልና ለመቆጣጠር የወጣ መመሪያ…. /2015**

አዲስ አበባ የአፍሪካ ህብረት መቀመጫ፣ የኢትዮጵያ ዋና ከተማ እና የተለያዩ ዓለም አቀፍ ድርጅቶች እና ተቋማት መገኛ እንደመሆኗ መጠን የከተማውን ነዋሪ ሠላምና ደህንነት ማስከበር ወቅቱ የሚጠይቀው ወሳኝ ጉዳይ ሆኖ በመገኘቱ፤

የከተማው ነዋሪ ከቦታ ወደ ቦታ የሚያዘዋውራቸው ዕቃዎችን ለመጫንና ለማውረድ አገልግሎቱን በሚሰጡ በቡድን በመደራጀት የሚጠየቀው ዋጋ እጅግ የተጋነነ በመሆኑ ለመክፈል ፈቃደኛ ሳይሆን በኃይል የመጫንና የማውረድ ሥራ በማከናወን ክፍያውን በኃይል ለመውሰድ በሚደረገው ጥረት የነዋሪው ደንንነት ከጊዜ ወደ ጊዜ አደጋ ላይ እየወደቀ ስለመጣ እና ይህንን ከሕግ ውጪ የሆነ አካሄድ መልክ በማስያዝ የከተማውን ሠላምና ጸጥታ ማረጋገጥ በማስፈለጉ፤

የጫኝና አውራጅ አገልግሎት የሚሰጡ ማህበራት ከተገልጋያቸው ጋር የሚያደርጉት ግኑኝነት በስምምነት ላይ የተመሰረት መሆን የሚገባው ቢሆንም ኃይልን በመጠቀም አገልግሎት በማቅረብና ተገልጋዩ የተጠየቀውን ክፍያ ያለፍላጎቱ እንዲከፍል መደረጉ የነዋሪውን እሮሮ እየጨመረ እንዲመጣ ያደረገው መሆኑና በከተማው ወጥነት ባለው መልኩ አሰራር መዘርጋ በማስፈለጉ፤

የጫኝና አውራጅ ማህበራት በሥራ ባህሪያቸው በቀጥታ ከጸጥታና ከተገልጋይ ነዋሪዎች ጋር የሚገናኙ በመሆኑ ከሌሎች የከተማው የጸጥታ አደረጃጀቶች ጋር በማቀናጀት የከተማው የጸጥታ ሥራ በተደራጀ አኳኋን መምራትና የጫኝና አውራጅ ማህበራት ችግር እንዳይሆኑ ማድረግ አስፈላጊ በመሆኑ፤

የአዲስ አበባ ከተማ ሠላምና ፀጥታ አስተዳደር ቢሮ በአዲስ አበባ ከተማ አስተዳደር አስፈፃሚ አካላትን ሥልጣንና ተግባር ለመወሰን በወጣው አዋጅ ቁጥር 74/2014 አንቀፅ 15 ንዑስ አንቀፅ (2) ተራ ፊደል (ሠ) መሰረት ይህንን መመሪያ አውጥቷል፡፡

**ክፍልአንድ**

**ጠቅላላ ድንጋጌ**

1. **አጭር ርዕስ**

ይህ መመሪያ “የጫኝና አውራጅ ማህበራት አገልግሎት አሰጣጥ ለመከታተልና ለመቆጣጠር የወጣ መመሪያ…. /2015” ተብሎ ሊጠቀስ ይችላል፡፡

1. **ትርጓሜ**

 በዚህ መመሪያ ውስጥ የቃሉ አገባብ ሌላ ትርጉም የሚያሰጠው ካልሆነ በስተቀር፡-

1. **‘**‘ከተማ”ማለት የአዲስ አበባ ከተማ ነው፤
2. ‘‘ከተማ አስተዳደር” ማለት የአዲስ አበባ ከተማ አስተዳደር ነው፤
3. ‘’ቢሮ" ማለት የአዲስ አበባ ከተማ አስተዳደር የሠላምና ፀጥታ አስተዳደር ቢሮ ነው፤
4. ‘’ጽህፈት ቤት’’ ማለት የክፍለ ከተማ ወይም የወረዳ አስተዳደር የሠላምና ፀጥታ አስተዳደር ጽህፈት ቤት ነው፤
5. ‘’የህዝብ አደረጃጀቶች’’ ማለት ዜጎች በፍላጎታቸው ላይ ተመስርተውና የጋራ ተልዕኮና ዓላማ አንግበው ለንቁ ተሳትፏቸውና ፍትሃዊ ተጠቃሚነታቸው መጎልበት ሲሉ የሚፈጥሯቸው የጋራ ህዝባዊ አደረጃጀቶች ናቸው፤
6. ‘’የጫኝና አውራጅ ማህበር’’ ማለት ጉልበት፣ እውቀትና ጊዜያቸውን በማቀናጀት በመጫንና በማውረድ አግልግሎት ሥራ የተሰማሩ ግለሰቦች የሚሰሩበት ህጋዊ ማህበር ነው፤
7. ‘’ባለድርሻ አካላት‘’ ማለት የጫኝና አውራጅ ማህበራትን በተመለከተ ኃላፊነት ያለባቸው የሥራ ፤ኢንተርፕራይዝና ኢንዱስትሪ ልማት ቢሮ፤የንግድ ቢሮ ፤ ገቢዎች ቢሮ ፤ የበጎ ፈቃድና የህብረተሰብ ተሳትፎ ኮሚሽን፤ ደንብ ማስከበር አገልግሎት ባለስልጣን እና አዲስ አበባ ፖሊስ ኮሚሽን ናቸው፤
8. “ሰው” ማለት የተፈጥሮ ሰው ወይም በሕግ የሰውነት መብት የተሰጠው አካል ነው፡፡
9. **የፆታ አገላለፅ**

 በዚህ መመሪያ ውስጥ በወንድ ፆታ የተደነገገው የሴትንም ፆታ ያካትታል፡፡

1. **የተፈፃሚነት ወሰን**

ይህ መመሪያ በከተማው ውስጥ በሚገኙ የጫኝና አውራጅ ማህበራት ላይ ተፈጻሚ ይሆናል፡፡

1. **የመመሪያው ዓላማ**
	1. በከተማ አስተዳደሩ ከሕግ አስከባሪ አካላት ጋር በመቀናጀት በከተማው በሚንቀሳቀሱ የጫኝና አውራጅ ማህበራት ምክንያት በከተማዋ ሊከሰቱ የሚችሉ የጸጥታና የደህንነት ስጋቶች እና ወንጀሎችን መከላከል፤እና
	2. ከጫኝና አውራጅ ማህበራት ጋር በተያያዘ ነዋሪው የሚያነሳቸው የመልካም አስተዳደር ችግሮች መቅረፍ የሚያስችል የጫኝና አውራጅ ማህበራት የሚደራጁበትና የሚመሩበት የአሰራር ሥርዓት በመዘርጋት አስተማማኝ ፀጥታና ሰላሟ የተረጋገጠ ከተማ ማድረግ ነው፡፡
2. **የመመሪያው መርሆች**
	1. የነዋሪውን የውል ነጻነት እንዲከበርለት ማድረግ፤
	2. የሕግ የበላይነትንና የነዋሪውን ሰላምና ፀጥታ ማስከበር፤
	3. በጫኝና አውራጅ ማህበር የሚደራጁ አባላትን በጥሩ ስነ-ምግባር የታነጹ ማድረግ፤
	4. የወንጀል ድርጊቶችን፣ የጸጥታ እና የመልካም አስተዳደር ችግሮችን መቅረፍ፤
	5. የወጣቶች ተሳትፎና ተጠቃሚነት እንዲጎለብት ማድረግ፤
	6. የተለያዩ የህብረተሰብ ክፍሎችና ባለድርሻ አካላት አሳትፎ መሥራት፤
	7. ነዋሪው በተመጣጣኝ ክፍያና የንብረት ደህንነቱ የጠበቀ አገልግሎት እንዲያገኝ በማስቻል ሕግና ስርዓት ማክበርና ማስከበር፡፡

**ክፍል ሁለት**

**የጫኝና አውራጅ ማህበራት ስለማደራጀት እና ስለመፍረስ**

1. **የጫኝና አውራጅ ማህበራት ልየታ መርህ**
	1. በመጫንና ማውረድ ሥራ ላይ የሚደራጁ ሥራ ፈላጊዎች ከበጎ ፈቃደኛና ከሰላም ሰራዊት አደረጃጃት የሚመለመሉ ይሆናል፤
	2. የአንድ ጫኝ አውራጅ ማህበር አባላት ቁጥር ከ10 እስከ 12 ብቻ ይሆናል፤
	3. በተቋማት ልዩ የሥራ ባሕርይ የሚደራጁ የጫኝና አውራጅ ማህበራት ካሉ የአባላት ልየታ ሥራው በጽህፈት ቤቱ የሚፈጸም ይሆናል፤
	4. የጫኝና አውራጅ ማህበራት እንዲደራጁ ጽህፈት ቤቱ በወረዳ ለሚገኘው ማህበራት ማደራጃ ዝርዝራቸውን ያስተላልፋል፤
	5. የጫኝና አውራጅ ማህበራት የሚደራጁት አባላቱ ነዋሪ በሆኑበት ወረዳ የማህበራት ማደራጃ ጽህፈት ቤት ይሆናል፡፡
2. **የአባልነት መስፈርት**

 በጫኝና አውራጅ ማህበራት የሚደራጁ አባላት የሚከተሉትን መስፈርቶች ማሟላት አለባቸው፡-

* 1. የአዲስ አበባ ከተማ የነዋሪነት መታወቂያ ያለው ወይም ስለመሆኑ በቂ ማስረጃ ማቅረብ የሚችል፤
	2. ዕድሜው ከ18 ዓመት በላይ የሆነ ፤
	3. ሥራ አጥ ስለመሆኑ ማስረጃ ማቅረብ የሚችል፤
	4. የቀደመ የወንጀል ሪከርድ የሌለበት ስለመሆኑ ማስረጃ ማቅረብ የሚችል፤
	5. የስነ ምግባር ችግር የሌለበት እና በማህበረሰቡ ዘንድ ተቀባይነት ያለው፤
	6. ከማንኛውም ደባል ሱሶች ነጻ የሆነ፤
	7. በሚኖርበት አካባቢ በጸጥታና በሌሎች የበጎ ፈቃድ ሥራዎች ላይ ተሳታፊ የሆነና ማስረጃ ማቅረብ የሚችል፤
	8. አመልካቹ በስድስት ወር ጊዜ ውስጥ የተነሳው 2 ጉርድ ፎቶ ግራፍ፤
	9. ከሚኖርበት ወረዳ ወደ ሌላ ወረዳ ሄዶ ለመደራጀት ሲፈልግ ከሚኖርበት ወረዳ ስላለመደራጀቱ ማስረጃ ማቅረብ የሚችል፡፡
1. **የጫኝና አውራጅ ማህበራት የጊዜ ቆይታ**
	1. ማህበሩ ከተደራጀበት ቀን ጀምሮ 2 ዓመት ጊዜ በተደራጀበት አካባቢ ላይ የጫኝና አውራጅ አገልግሎት ይሰጣል፤
	2. በዚህ አንቀጽ ንኡስ አንቀጽ (1) የተደነገገው ቢኖርም ጽህፈት ቤቱ አስፈላጊ ሆኖ ሲያገኘው ለተጨማሪ ስድስት ወራት አገልግሎቱን እንዲሰጥ ሊደረግ ይችላል፤
	3. የጫኝና አውራጅ ማህበሩ በወንጀል፣ በጸጥታ መደፍረስ እና በመልካም አስተዳደር ችግር ውስጥ ከተሳተፈ ወይም ከተደራጀበት ዓላማ ውጪ ተሰማርቶ ሲገኝ የአባላቱ ቁጥር ከግማሽ በታች ሲሆን ወይም ከጸጥታ ተቋማት ጋር በቅንጅት ለመሥራት ፍቃደኛ ካልሆነ በማንኛውም ጊዜ በአደራጀው አካል እንዲፈርስ ለማድረግ መረጃው ይተላለፋል፡፡

**ክፍል ሦስት**

**የጫኝና አውራጅ ማህበራት ተግባር እና ኃላፊነትና የባለድርሻ አካላት ሚና**

1. **የጫኝና አውራጅ ማህበራት ተግባር እና ኃላፊነት**

 የጫኝና አውራጅ ማህበራት የሚከተሉት ተግባርና ኃላፊነት ይኖራቸዋል፡-

* 1. የንብረቱ ባለቤት እቃውን በራሱና በቤተሰቡ የመጫንና ማውረድ መብቱን የመጠበቅ፤
	2. የተጋነነ ዋጋ ያለመጠየቅ፤የባለቤትነት መብት ያለማሳጣትና ለሚከፈለው ገንዘብ ህጋዊ ደረሰኝ መስጠት፤
	3. አገልግሎት ተጠቃሚውን ያለማንገላታት፤
	4. የተሟላ የማህበር አደረጃጀት እንዲኖር ማድረግ፤
	5. የውስጥ መተዳደሪያ ደንብ ማዘጋጀት ለደንቡም ተገዥ መሆን፤
	6. አባል ሲለቅ ለሚመለከተው አካል ማሳወቅ፤
	7. በግል ከሚኖር ተጠያቂነት በተጨማሪ የጫኝና አውራጅ ማህበር ከሚሰራው ሥራ ጋር ተያይዞ በሚፈጸም ወንጀል ለሚመጡ ህጋዊ ተጠያቂነቶች ኃላፊነት ይወስዳል፤
	8. ከማህበሩ አባል ውጭ ሌላ ቀጥሮም ሆነ ወክሎ ያለማሰራት፤
	9. የአካባቢ ደህንነት ለማስጠበቅ በአካባቢው ካለው የፀጥታ እና የአስተዳደር አካላት ጋር በቅንጅት መሥራት፤
	10. ወንጀል እንዳይፈጸም ከጸጥታ አካላት ጋር መሥራት፤ የወንጀል አዝማሚያዎች ሲስተዋሉም ለሚመለከተው አካል ጥቆማ መስጠት፤
	11. የባለጉዳይ ንብረት በጥንቃቄ መያዝና በጫኝና አውራጅ ማህበር ምክንያት የተጎዳ፤ የጠፋ ወይም የተሰረቀ ንብረትና ገንዘብ መተካት፤
	12. የጫኝና አውራጅ ማህበራት አባላቱ የሚለብሱት መለያ ልብስ እና መታወቂያ ካርድ ወይም ባጅ እንዲሟላ ማድረግ፤
	13. የጫኝና አውራጅ ማህበሩ ለደንበኞች የሚሰጠውን አገልግሎት ውጤታማ ለማድረግ ለአባላቱ የቅርብ ድጋፍና ክትትል መሰድረግ፤
	14. ከሚመለከታቸው ባለድርሻ አካላት ጋር በመተባበር የማህበሩ አባላት የዕውቀትና የአመለካከት ክፍተቶች ለማረምና ለማስተካከል ከሥራ በፊት ወይም በሥራ ላይ ተገቢው ስልጠና እንዲወስዱ ማድረግና በቂ ማስረጃም ማቅረብ፡፡
1. **የቢሮው ሚና**

ቢሮው፡-

በአዲስ አበባ ከተማ አስተዳደር አስፈጻሚ አካላትን ተግባርና ኃላፊነት ለመወሰን በወጣው አዋጅ ቁጥር 74/2014 አንቀጽ 21 የተሰጡት ተግባራና ኃላፊነት እንደተጠበቀ ሆኖ፡-

1. ለጫኝና አውራጅ ማህበራት አባላት ከሥራ በፊትና በሥራ ላይ ሳሉ የአመለካካትና የእውቀት መገንቢያ ስልጠናዎች እንዲያገኙ ያደርጋል፤
2. ቢሮው እቃ በመጫንና በማውረድ ሥራ የሚሰማሩ ማህበራትን የተመለከቱ ጉዳዮች በበላይነት ይመራል ይቆጣጠራል፤
3. የክፍል ከተማው ጽህፈት ቤት ለወረዳዎች የሥራ መመሪያ ይሰጣል እንዲሁም ድጋፍና ክትትል ያደርጋል፤
4. የወረዳ ጽህፈት ቤቶች እቃ በመጫንና በማውረድ ሥራ የሚሰማሩ ፍላጎት ያላቸው ሰዎች በማህበር እንዲደራጁ ሁኔታችን ያመቻቻል ፤
5. በየደረጃው የሚገኘው የቢሮው መዋቅር የጫኝና አውራጅ ማህበራት የተሰጣቸው ኃላፊነትና የተጣለባቸው ግዴታ በተገቢው ሁኔታ እየፈጸሙ ስለመሆኑ ይከታተላሉ፤ ይቆጣጠራሉ ስህተት ተፈጽሞ ሲገኝም አስተዳደራዊ እርምጃ ይወስዳሉ፤መረጃዎችን ለማህበራት ማደራጃ ጽህፈት ቤት ያስተላልፋል፤
6. ቢሮውና ጽህፈት ቤቶች ለጫኝና አውራጅ ማህበራት አባላት ከሥራ በፊትና በሥራ ላይ ሳሉ የአመለካካትና የእውቀት መገንቢያ ስልጠናዎች እንዲያገኙ ያደርጋሉ፤
7. ቢሮውና ጽህፈት ቤቶች የጫኝና አውራጅ ማህበራት ከሚሰሩት ሥራ በተጨማሪ በአካባቢ ሰላምና ደህንነት ጉዳይ ላይ በቅንጅት እንዲሰሩ ሁኔታዎችን ያመቻቻሉ፤
8. ቢሮው ከሰላምና ደህንነት አኳያ የጫኝና አውራጅ ማህበራት ሁኔታ መረጃ ይሰበስባል፣ ያደራጃል፣ ጥናት ያደርጋል፣ ውጤቱን ለሚመለከተው አካል ያቀርባል፤ በሚሰጠው ውሳኔ መሠረት ተግባር ላይ እንዲውል ያደርጋል፣ አፈጻጸሙንም ይከታተላል፤
9. ቢሮው የተጋነነ ዋጋ ክፍያን ለመከላከል ከሚመለከታቸው አካላት ጋር በመሆን የአካባቢ የዋጋ ጥናት እንዲጠናና ተግባራዊ እንዲሆን ያደርጋል ፤
10. ቢሮው የጫኝና አውራጅ ማህበራት በአካባቢያቸው የሰላም፣ደህንነት እና ተያያዥ ጉዳዮች ላይ የሚሳተፉበትን ስልት ይቀይሳል፤ ተቋማዊ አደረጃጀት ይፈጥራል፤ ያስተባብራል፤
11. ቢሮው የአካባቢ ሰላምና ደህንነት አስመልክቶ ከተገልጋዮች እና የጫኝና አውራጅ ማህበራት ጋር የተያያዙ ቅሬታ እና አቤቱታዎችን ይቀበላል፤ ይመረምራል፤ እንዳግባብነቱ ራሱ ወይም በሌሎች በሚመለከታቸው አካላት ቅሬታዎቹና አቤቱታዎቹ መልስ እንዲያገኙ ያደርጋል፤ አፈጻጸሙን ይከታተላል፡፡
12. **የስራ፣ ኢንተርፕራይዝ እና ኢንዱስትሪ ልማት ቢሮ**
13. በጫኝና አውራጅ ስራ ላይ ለተሰማሩ ማህበራት የኢኮኖሚ አቅማቸውን እንዲያጎለብቱ ድጋፍ ያደርጋል፤
14. ማህበራቱ የገንዘብ ቁጠባ ባህላቸውን አዳብረው ወደ መደበኛ የእደገት ተኮር ዘርፎች እንዲሸጋገሩ ድጋፍ ያደርጋል፤
15. ማህበራቱ የፋይናንስና ብድር አገልግሎት የሚያገኙበትን መንገድ ያመቻቻል፤
16. በአካባቢው ለሚገኙ በጫኝና አውራጅ ለተደራጁ ማህበራት በአገልግሎት አሰጣጥ የስነምግባር መርሆዎች ላይ የግንዛቤ ትምህርት ይሰጣል፤
17. ማህበራቱ በቀጣይ የሽግግር ሂደት ላይ በመረጡት ዘርፍ የቴክኒክ ስልጠና ያመቻቻል፤
18. **አዲስ አበባ አስተዳደር ንግድ ቢሮ**
19. የጫኝና አውራጅ ስራ ለመስራት አስፈላጊውን መስፈርት አሟልተው ሲገኙ የንግድ ምዝገባ ፍቃድ እንዲያወጡ ያደርጋል፤
20. በንግድ ምዝገባና ፍቃድ አዋጅ መሰረት ህጋዊ ሳይሆኑ የሚሰሩትን ይከታተላል ይቆጣጠራል፤ ከሚመለከተው ባለድርሻ አካላት ጋር በመሆን እርምጃ ይወሰዳል፡፡
21. በጫኝና አውራጅ የስራ ዘርፍ የተሰማራ ማህበር ሥራ ከጀመረበት ቀን ጀምሮ 2 /ሁለት/ ዓመት የመሸጋጋሪያ ጊዜ ገደባቸው ሲሞላ ወደ እድገት ተኮር ዘርፎች የሥራ ዘርፎች የንግድ ሥራ ፈቃድ እንዲያወጡ ያደርጋል፤
22. **አዲስ አበባ አስተዳደር ገቢዎች ቢሮ**
23. ማህበሩ በህጉ መሰረት በወቅቱ ግብር መክፈሉን ያረጋግጣል፣
24. የግብር ከፋዩን መረጃ ለቢሮው ይሰጣል፡፡
25. **አዲስ አበባ ፖሊስ ኮሚሽን**
26. በማህበር ተደራጅተው የኘግድ ፈቃድ ሳያወጡ በጫና አውራጅ ስራ ላይ የተሰማሩ እና አካባቢን ሰላምና ፀጥታ የሚያውኩትን ይከታተላል ይቆጣጠራል ፡፡
27. በአካባቢው የሚገኙ ጫኝና አውራጅ ማህበራት በማህበረሰብ አቀፍ ፖሊስ አማካኝነት የግንዛቤ ትምህርት ይሰጣል፤
28. በአገልግሎት አሰጣጥ ሂደት የሚፈጠር አለመግባባት ሲኖር የማግባባትና የማረጋጋት ስራ ይሰራል፤ ሁከት የሚፈጥሩትና በህግ አግባብ እንዲጠየቁ ያደርጋል፤
29. ማህበራት በስራ ላይ ህጋዊነታቸውን የሚያሳይ የደረት ባጅና ሌሎችንም ማድረጋቸውን ይከታተላል፤
30. ነዋሪው ከጫኝና አውራጅ አገልግሎት ጋር በተያያዘ ችግር ሲያጋጥመው ስልክ ደውሎ ድጋፍ የሚያገኝበትን ቋሚ አድራሻና ስልክ ቁጥር ግልፅ የሆነ ቦታ እንዲቀመጥ ያደርጋል፤ድጋፍ እንዲገኝ ያደርጋል ፡፡
31. **የበጎ ፈቃድና የህብረተሰብ ተሳትፎ ኮሚሽን**
32. የብሎክ አማካሪዎች ከማህበረሰብ አቀፍ ፖሊስ እና ከጫኝና አውራጅ አደረጃጀቶች ጋር በመቀናጀት ወንጀልና ሌሎች የጸጥታ ስጋቶች በመለየት በጋራ መፍትሄ መስጠት፤
33. የጸጥታ የሻይ ቡና ውይይት እና መደበኛ የማህበረሰብ ውይይት ላይ ዕቃ በመጫንና በማውረድ ስራ ላይ የተሰማሩ ማህበራት በማሳተፍ በተገቢው እንዲካሄድ በማድረግ ማህበራቱ በጸጥታ ስራ ንቁ ተሳታፊ እንዲሆን ማስቻል፤
34. የጫኝና አውራጅ ማህበራት ከሌሎች የጸጥታ አጋዥ ሃይሎችና ባለድርሻ አካላት ጋር ከብሎክ ጀምሮ በሚኖሩ የጸጥታና መልካም አስተዳደር ስራዎች ላይ ኦረንቴሽን መስጠትና ማቀናጀት፡፡
35. **ደንብ ማስከበር አገልግሎት ባለስልጣን**
36. በጫኝና አውራጅ ተደራጅተው እየሰሩ ያሉ ማህበራት ከተደራጁበት ስራ ውጪ የሆኑ የደንብ መተላለፍ ስራዎችን እንዳይሰሩ ግንዛቤ ይፈጥራል ፤ ይከታተላል፤ ይቆጣጠራል ፤ከሚመለከታቸው ባለ ድርሻ አካላት ጋር በመሆን የእርምት እርምጃ ይወስዳል፤
37. ማህበራቱ ያለአግባብ የሚያዙ ቦታዎችና የሚፈጸሙ ህገ ወጥ የንግድ እንቅስቃሴዎችን ይከታተላል፤ ይቆጣጠራል፤ እርምጃ ይወስዳል፤
38. ህጋዊነት ሳይኖራቸው ዕቃ የመጫንና የማውረድ ስራ የሚሰሩትን ይከታተላል፤ ለሚመለከተው አካል ያሳውቃል ፤
39. በጫኝና አውራጅ አገልግሎት አሰጣጥ ዙሪያ ከሚመለከታቸው ባለድርሻ አካላት ጋር በቅንጅት ይሰራል፤
40. የደንብ መተላለፍ ተግባራትን ለመከላከልና ለመቆጣጠር የጫኝና አውራጅ ማህበራትን ያሳትፋል፤

**ክፍል አራት**

**ስለእርምጃ አወሳሰድ እና አቤቱታ አቀራረብ**

1. **ስለእርምጃ አወሳሰድ**

በወንጀል እና በሌላ ሕግ የተመለከተው ድንጋጌ እንደተጠበቀ ሆኖ ይህንን መመሪያ የተላለፈ ማንኛውንም የጫኝና አውራጅ ማህበር እንደ ጥፋቱ ሁኔታ ማስጠንቀቂያ የመስጠት ፤ድርጊቱን የማስቆም እንዲሁም ሌሎች እርምጃዎችን ቢሮው ከሌሎች ከሚመለከታቸው ባለድርሻ አካላት ጋር በመተባበር ይወስዳል፡፡

1. **ስለአቤቱታ አቀራረብ**
	1. በዚህ መመሪያ መሠረት እርምጃ የተወሰደበት ማንኛውም የጫኝና አውራጅ ማህበር ወይም አባል የእርምጃ ማስታወቂያ ከተሰጠው ቀን አንስቶ በ10 የሥራ ቀናት በክፍለ ከተማና በወረዳ ለሚገኙ የሰላምና ጸጥታ አስተዳደር ጽህፈት ቤቶች አቤቱታውን ሊያቀርብ ይችላል፤
	2. በወረዳና በክፍለ ከተማ ደረጃ ምላሽ ያላገኘ ወይም በተሰጠው ምላሽ ቅሬታ አቅራቢው ያልረካ ከሆነ የመጨረሻ የቅሬታ ምላሽ በቢሮው የሚሰጥ ይሆናል፡፡
2. **ስለተግባርና ኃላፊነት አፈጻጸም**
3. የተግባር አፈጻጸምና እርምጃ አወሳሰድን የሚከታተልና የሚገመግም በአዲስ አበባ ከተማ የጫኝና አውራጅ ማህበራትን በተመለከተ እንደአስፈላጊነቱ ሃላፊነት የተሰጣቸው የሰላምና ጸጥታ አስተዳደር ቢሮ ፤ የሥራ ኢንተርፕራይዝ እና የኢንዱስትሪ ልማት ቢሮ፤ የገቢዎች ቢሮ ፤ የንግድ ቢሮ እና የአዲስ አበባ ፖሊስ ኮሚሽን በየደረጃው በሚገኙ መዋቅሮች አማካይነት ግብረ ሃይል የሚቋቋሙ ይሆናል፤
4. የዚህ ተግባር አፈጻጸም በቅርብ የሚከታተለው በማዕከል የሰላምና ጸጥታ አስተዳደር ቢሮው ሲሆን በክፍለ ከተማና በወረዳ ደረጃ የሚገኙ የሰላምና ጸጥታ አስተዳደር ጽህፈት ቤቶች ይሆናሉ፡፡

**ክፍል አምስት**

**ልዩ ልዩ ድንጋጌዎች**

1. **የመተባበር ግዴታ እና ተጠያቂነት**
2. ማንኛውም ሰው ለዚህ መመሪያ ተፈፃሚነት የመተባበር ግዴታ አለበት፣
3. ማንኛውም ሰው የዚህን መመሪያ ድንጋጌዎች የጣሰ ወይም አፈጻጸሙን ያሰናከለ ወይም ግዴታውን ያልተወጣ እንደሆነ በሀገሪቱ የወንጀል ህግ እና ሌሎች አግባብነት ባላቸው ህጐች መሠረት ተጠያቂ ይሆናል፡፡
4. **መመሪያውን ስለማሻሻል**

 ቢሮው አሰፈላጊ ሆኖ ሲያገኘው ይህን መመሪያ ሊያሻሽል ይችላል፡፡

1. **መመሪያው የሚፀናበት ጊዜ**

 ይህ መመሪያ ከ…………….ቀን 2016 ዓ.ም ጀምሮ የፀና ይሆናል፡፡

አዲስ አበባ …….ቀን 2016ዓ.ም

ሊዲያ ግርማ

የሰላምና ጸጥታ አስተዳደር ቢሮ ኃላፊ